આણંદ કૃષિ યુનિવર્સિટીના હવામાન વિભાગના જણાવ્યા અનુસાર શુક્રવારે મહતમ તાપમાન ૩૩.૫ ડિગ્રી, લઘુતમ તાપમાન ૨૩.૨ ડિગ્રી, ભેજનું પ્રમાણ ૯૨ ટકા, પવનની ઝડપ ૫.૯ કિમી પ્રતિ કલાક અને દિશા દક્ષિણ-પશ્ચિમ નોંધાઇ હતી. શુક્રવારે પણ દિવસ દરમ્યાન આકાશમાં વાદળો ઘેરાયેલ રહેતા વરસાદી માહોલ બનેલો હતો. કેટલાંક સ્થળોએ છુટાછવાયા સામાન્ય છાંટા પડ્યા હતા. વાદળછાયા વાતાવરણમાં તાપમાનનો પારો ગગડ્યો હોવા છતાં અસહ્ય ઉકળાટ અને બફારો થતાં લોકો પરેશાન થઇ ગયા હતા. ભારત મોસમ વિજ્ઞાન વિભાગ દ્વારા આગામી પાંચ દિવસ દરમ્યાન વાતાવરણ ભેજવાળુ અને વાદળછાયું રહેવાની આગાહી કરવામાં આવી છે. તેમજ હળવાથી મધ્યમ વરસાદ થવાનો વર્તારો કરવામાં આવ્યો છે.